Szabályzat a Martfűi Polgármesteri Hivatal köztisztviselőire vonatkozó hivatásetikai alapelvek és az etikai eljárás szabályaira

Martfű Város Önkormányzatának Képviselő-testülete a közszolgálati tisztviselőkről szóló 2011. évi CXCIX. törvény (továbbiakban: Kttv.)  231. § (1) bekezdése alapján a Martfűi Polgármesteri Hivatal köztisztviselőire vonatkozó hivatásetikai alapelvek részletes tartalmát, valamint az etikai eljárás szabályait az alábbiak szerint állapítja meg:

I. Általános magatartási normák

1. A köztisztviselő a munkája során köteles a jogszabályoknak megfelelően eljárni, a jogszerűséget maradéktalanul érvényesíteni. 

2. A köztisztviselő munkájában az egyenlő elbánás elvének kell érvényesülnie, a közigazgatásban a hátrányos megkülönböztetés valamennyi fajtája megengedhetetlen.

3. A köztisztviselő döntéseinek előkészítése, meghozatala során köteles biztosítani az arányosságot az intézkedés és az elérni kívánt cél között.

4. A köztisztviselő hatáskörét kizárólag abban a körben és célból gyakorolhatja, amelyre a vonatkozó jogszabályok, rendelkezések és a munkaköri leírása felhatalmazzák.

5. A tevékenysége során figyelemmel kell lennie a magánérdek és a közérdek közötti egyensúly követelményére.

6. A köztisztviselőnek a munkája során különösen tartózkodnia kell a hatalommal való visszaélésről, hatáskörét és jogosultságait csak olyan célokra használhatja, amelyek összhangban állnak a jogszabályokkal és a közérdekkel.

7. A köztisztviselő tevékenységének pártatlannal és függetlennek kell lennie, tartózkodnia kell bármilyen önkényes intézkedéstől. Munkájában nem befolyásolhatja személyes, családi, politikai, vagy anyagi érdek.

8. A köztisztviselő köteles hivatali feladatainak ellátása során következetesen, ésszerűen és kiszámíthatóan eljárni. Az eljárásával kapcsolatos jogszabályokon alapuló ügyféli tájékoztatást és felvilágosítást köteles megadni a hatáskörébe tartozó ügyekben.

9. A köztisztviselő magatartását előzékenységnek, udvariasságnak és szolgálatkészségnek kell jellemeznie. A munkavégzése során esetleg elkövetett hibájáért köteles elnézést kérni, a hibát orvosolni és aktívan részt venni az előidézett sérelem következményeinek elhárításában.

10. A köztisztviselőnek becsületesnek, kötelességtudónak kell lennie, vissza kell utasítania minden olyan tartalmú nyílt vagy burkolt kérést, amely a jogszabályi  előírásoktól való eltérésre irányul. El kell utasítania a korrupciót, annak valamennyi formája ellen fel kell lépnie. A Martfűi Polgármesteri Hivatal kedvező morális megítélésének elősegítése a mindennapos munkában és a magánéletben is megköveteli, hogy a köztisztviselő hivatali tevékenységével összefüggésben ne fogadjon el juttatást, ajándékot, vagy jogosulatlan előnyt az ügyfelektől. Juttatásnak, ajándéknak, illetve jogosulatlan előnynek minősül minden olyan dolog, szolgáltatás, szórakoztatás, vendéglátás, kölcsön, vagy egyéb anyagi, egzisztenciális, illetve erkölcsi értéket képviselő dolog, szívesség, haladék, illetve ezek bármelyikének a jövőben történő biztosítására tett ígéret, amelynek pénzben kifejezhető értéke van és amelyhez ellenszolgáltatás nélkül, vagy az értékénél lényegesen alacsonyabb áron jutna hozzá. A megfelelő morális megítéléssel összeegyeztethetetlen az is, ha a köztisztviselő hozzátartozója fogad el a köztisztviselői tevékenységgel összefüggő, ahhoz egyértelműen kapcsolható ajándékot.

11. A Martfűi Polgármesteri Hivatal működéséhez a közbizalom elengedhetetlenül szükséges, ezért a köztisztviselőnek tartózkodnia kell a munkaidőn kívül is minden olyan cselekménytől, amellyel azt veszélyeztetné. A közbizalom súlyos veszélyeztetésére alkalmas magatartásnak tekinthető különösen:
· ha a köztisztviselő szándékos, vagy súlyos következménnyel járó gondatlan bűncselekményt követ el,
· ha tulajdon elleni szabálysértést követ el,
· ha felettese felhívása ellenére olyan szerencsejátékot folytat, amely miatt súlyos anyagi függősége alakulhat ki,
· ha botrányos életvezetése, vagy italozó életmódja miatt személyes tekintélyét a környezetében elveszítette,
· ha kábítószert, vagy más tudatmódosító szert fogyaszt.

12. A köztisztviselő munkahelyén köteles kulturált, a hivatali megjelenésre vonatkozó általános elvárásoknak megfelelő, tiszta, ápolt, szélsőségektől mentes ruházatban megjelenni. Tartózkodnia kell a kihívó sminkeléstől, hajviselettől és a túlzott ékszerezettségtől.


II. A vezetőkkel szemben támasztott különös hivatásetikai követelmények

A Martfűi Polgármesteri Hivatal vezető beosztású köztisztviselőinek az I. cím alatt meghatározott általános magatartási normákon kívül az alábbi követelményeknek is eleget kell tenniük:

1. Személyes példamutatásukkal mozdítsák elő, hogy az általuk irányított szervezeti egységekben együttműködő, támogató, konstruktív, jó munkahelyi kapcsolatok és munkahelyi légkör alakuljon ki, illetve maradjon fenn.

2. Az erőforrások, valamint a feladatok megosztásakor ne éljenek vissza a beosztásukból származó pozíciójukkal és lehetőségeikkel.

3. A döntések meghozatalához szükséges információkat ismerjék meg, a többi vezetőt és munkatársat – megfelelő időben és módon – lássák el a munkavégzésükhöz szükséges információkkal.

4. A munkatársak közötti munkamegosztás, valamint a velük és közöttük való együttműködés megszervezésekor törekedjenek az egyenlő terhelés kialakítására.

5. A feladatok, megbízások, utasítások kiadásánál törekedjenek az egyértelműségre, a tárgyilagosságra és a megfelelő hangnemet használjanak.

6. Az elvégzendő munka jellegétől, illetve a helyzet adta lehetőségektől függően kérjék ki és vegyék figyelembe munkatársaik véleményét, ötleteit, javaslatait.

7. A munkahelyi problémák és konfliktusok feloldásában kellő tapintattal, empátiával és körültekintéssel, de határozottan és késlekedés nélkül járjanak el.


III. A hivatásetikai eljárás szabályai


1. Az a köztisztviselő, aki megsérti a hivatásetikai alapelveket, etikai, vagy fegyelmi felelősséggel tartozik.

2. A munkáltatói jogkör gyakorlója dönt a hivatásetikai alapelveket egyértelműen megsértő, etikai vétséget elkövető köztisztviselővel szemben kiszabható figyelmeztetésről, súlyosabb esetben megrovásról.

3. Amennyiben a hivatásetikai eljárás szabályainak megsértése nem egyértelmű, az etikai eljárás lefolytatására a munkáltatói jogkör gyakorlója a szabályok megsértésének felfedezését követő egy hónapon belül intézkedik. Az eljárás lefolytatására háromtagú bizottságot jelöl ki, melynek feladata az etikai vétség körülményeinek és következményeinek feltárása, a vizsgálati eredmények összegzése, szükség szerint javaslattétel az elkövető köztisztviselővel szemben kiszabható, e szabályzat III/2. pontja szerinti büntetésre. 

4. Amennyiben a köztisztviselő magatartása, vagy annak következményei a köztisztviselő fegyelmi felelősségét alapozzák meg, a munkáltatói jogkör gyakorlójának kezdeményezésére a fegyelmi eljárást a Kttv. és a Közszolgálati tisztviselőkkel szembeni fegyelmi eljárásról szóló 31/2012. (III.7.) Korm. rendelet szabályai szerint kell lefolytatni.

A szabályzat Martfű Város Önkormányzata Képviselő-testületének jóváhagyó határozatát követő napon lép hatályba.
A szabályzat III. pontjában foglaltak a hatálybalépés után elkövetett etikai vétség esetén kerülhetnek alkalmazásra.

M a r t f ű, 2016. május 9.


Dr. Papp Antal							Szász Éva
polgármester								jegyző

